દાદરામાં ૬૦ પૈસાને બદલે માત્ર ૧૦ પૈસાનો વીજદર વધારો
રહેણાંક વીજદરના ભાવ વધારાના વિરોધ સામે જેઇઆરસી ઝુક્યું ઃ ઔદ્યોગિક, કોમર્શીયલ અને ખેતીક્ષેત્રમાં વધારો યથાવત
સંઘપ્રદેશ દા.ન.હવેલીમાં વીજ ભાવ વધારાના મુદ્દે છેલ્લા ઘણા મહિનાઓથી ચાલી રહેલા વિવાદ સંદર્ભે આજે જોઈન્ટ ઈલેકટ્રીસીટી રેગ્યુલેટરી કમિશન (જેઇઆરસી)દ્વારા સેલવાસના ટાઉન હોલમાં હાથ ધરાયેલી સુનાવણીમાં જેઈઆરસીએ માત્ર ઘરેલુ વીજળી ઉપર કરેલા પ્રતિયુનિટ ૬૦ પૈસાના સૂચિત ભાવ વધારાની જગ્યાએ માત્ર ૧૦ પૈસાનો વધારો કરવાનો નિર્ણય લીધો છે. જયારે ઔદ્યોગિક, કોમર્શીયલ અને ખેતીક્ષેત્રે કોઈ વાંધો નહીં ઉઠાવતા સૂચિત વધારાને યથાવત રાખ્યો છે.
જોઈન્ટ ઈલેકટ્રીસીટી રેગ્યુલેટરી કમિશને થોડા મહિના અગાઉ દા.ન.હવેલીમાં ઘરેલું, ઔદ્યોગિક, કોમર્શીયલ અને ખેતી ક્ષેત્રે વીજળીના ભાવોમાં વધારો કરવાના નિર્ણયને પગલે લોકો સહિત ઉદ્યોગપતિઓમાં વિરોધનો વંટોળ ઉઠવા પામ્યો હતો. ખાસ કરીને ઘરેલું વીજ દરોમાં પ્રતિયુનિટ દીઠ ૬૦ પૈસાનો વધારો ઝીકવાના નિર્ણય સામે દા.ન.હવેલી પ્રદેશ કોંગ્રેસે ભારે વિરોધ નોંધાવ્યો હતો. છેલ્લા ઘણા મહિનાઓથી સૂચિત વીજ વધારાના મામલે ચાલી રહેલા વિવાદ સંદર્ભે આજે જેઈઆરસીએ સેલવાસના ટાઉન હોલ ખાતે સુનાવણી હાથ ધરી હતી.
ટાઉન હોલ ખાતે યોજાયેલી સુનાવણી દરમિયાન રાજકીય પક્ષોના આગેવાનો, એનજીઓના કાર્યકરો સહિત લોકો ઉપસ્થિત રહ્યા હતા. આ સુનાવણીમાં ખાસ કરીને ઘરેલું વીજ દરમાં પ્રતિયુનિટ ૬૦ પૈસાના કરાયેલા સૂચિત વધારા સામે ભારે વિરોધ થતાં આજે જેઈઆરસીએ માત્ર ૧૦ પૈસાનો વધારો લાગુ કરવાનું નક્કી કરાયું છે. જો કે ઔદ્યોગિક, કોમર્શીયલ અને ખેતીવાડી ક્ષેત્રે કરાયેલા સૂચિત વધારા અંગે કોઈ વાંધો નહીં ઉઠાવતા સૂચિત ભાવ વધારાને લાગુ કરવા નિર્ણય લેવાયો છે. છેલ્લા ઘણા મહિનાઓથી ખાસ કરીને ઘરેલું વીજ દરોમાં કરાયેલા સૂચિત ૬૦ ટકાના વધારા સામે માત્ર ૧૦ ટકાનો વધારો કરાતા ઘરેલું વીજ વપરાશકારોને મોટી રાહત મળી છે.